## Rješenje Ustavnog suda Republike Hrvatske broj: U-I-4176/2006 od 2. veljače 2010.

### NN 25/2010 (24.2.2010.), Rješenje Ustavnog suda Republike Hrvatske broj: U-I-4176/2006 od 2. veljače 2010.

USTAVNI SUD REPUBLIKE HRVATSKE

599

Ustavni sud Republike Hrvatske, u sastavu Jasna Omejec, predsjednica Suda, te suci Mato Arlović, Marko Babić, Slavica Banić, Mario Jelušić, Davor Krapac, Ivan Matija, Antun Palarić, Aldo Radolović, Duška Šarin, Miroslav Šeparović i Nevenka Šernhorst, rješavajući o prijedlogu za pokretanje postupka za ocjenu suglasnosti zakona s Ustavom, na sjednici održanoj 2. veljače 2010. godine, donio je

RJEŠENJE

I. Ne prihvaća se prijedlog za pokretanje postupka za ocjenu suglasnosti s Ustavom članka 25. Zakona o izmjenama i dopunama Zakona o Hrvatskoj narodnoj banci (»Narodne novine« broj 135/06.).

II. Ovo rješenje objavit će se u »Narodnim novinama«.

Obrazloženje

1. Petar Marija Radelj iz Zagreba podnio je prijedlog za ocjenu suglasnosti s Ustavom Republike Hrvatske članka 25. Zakona o izmjenama i dopunama Zakona o Hrvatskoj narodnoj banci (»Narodne novine« broj 135/06., u daljnjem tekstu: ZID ZHNB) koji glasi:

Iza članka 64. dodaje se članak 64.a i naslov iznad njega koji glase:

»Rješenje Hrvatske narodne banke

Članak 64.a

(1) Rješenja koja u pitanjima iz djelokruga svoje nadležnosti donosi Hrvatska narodna banka konačna su u upravnom postupku i protiv njih se može pokrenuti upravni spor.

(2) Na rješenja iz stavka 1. ovog članka ne primjenjuju se odredbe Zakona o općem upravnom postupku u dijelu koji se odnosi na poništavanje, ukidanje, izvanredno ukidanje i proglašavanje rješenja ništavim, po pravu nadzora.

2. Predlagatelj navodi da je stavak 1. osporenog članka nesuglasan s člankom 18. Ustava.

U odnosu na odredbu stavka 2. osporenog članka predlagatelj ističe da je nejasna i neprecizna, jer zakonodavac nije propisao sve odredbe i institute Zakona o općem upravnom postupku (»Narodne novine« broj 53/91. i 103/96., u daljnjem tekstu: ZUP) koje je htio isključiti iz primjene, te da stoga osporena odredba izaziva pravnu nesigurnost i potiče arbitrarnost i nejednakost pred zakonom, onemogućava djelotvorna pravna sredstva i narušava legitimna očekivanja stranaka.

Zbog navedenog, predlagatelj smatra da je stavak 2. osporenog članka u nesuglasnosti s člancima 14. stavkom 2., 16. stavkom 2., 18. stavkom 2. i 19. stavkom 2. Ustava.

3. Hrvatski sabor je na sjednici 19. lipnja 2008. godine donio Zakon o Hrvatskoj narodnoj banci, koji je objavljen u »Narodnim novinama« broj 75 od 1. srpnja 2008. godine, a člankom 115. propisano je da na dan stupanja na snagu toga Zakona prestaje važiti Zakon o Hrvatskoj narodnoj banci (»Narodne novine« broj 36/01. i 135/06.).

Članak 69. Zakona o Hrvatskoj narodnoj banci iz 2008. godine glasi:

(1) Protiv rješenja koja o pitanjima iz djelokruga svoje nadležnosti donosi Hrvatska narodna banka, žalba nije dopuštena ali se protiv njih može pokrenuti upravni spor.

(2) Na rješenja iz stavka 1. ovog članka ne primjenjuju se odredbe Zakona o općem upravnom postupku koje se odnose na poništavanje, ukidanje, izvanredno ukidanje i proglašavanje rješenja ništavim, po pravu nadzora.

Iz navedenog slijedi da je osporeni članak 25. ZID ZHNB-a u bitnom ostao neizmijenjen.

4. Na temelju članka 25. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), od Hrvatske narodne banke zatraženo je i dobiveno očitovanje o prijedlogu predlagatelja.

Prijedlog nije osnovan.

5. Za ocjenu suglasnosti osporenog članka 25. ZID ZHNB-a s Ustavom mjerodavni su članci 3., 5. stavak 1., 18. i 19. stavak 2. Ustava.

Člankom 3. Ustava utvrđene su najviše vrednote ustavnog poretka Republike Hrvatske, a među inima i vladavina prava.

Prema članku 5. stavku 1. Ustava, u Republici Hrvatskoj zakoni moraju biti u suglasnosti s Ustavom.

Članak 18. Ustava glasi:

Jamči se pravo na žalbu protiv pojedinačnih pravnih akata donesenih u postupku prvog stupnja pred sudom ili drugim ovlaštenim tijelom.

Pravo na žalbu može biti iznimno isključeno u slučajevima određenima zakonom ako je osigurana druga pravna zaštita.

Članak 19. stavak 2. Ustava glasi:

Zajamčuje se sudska kontrola zakonitosti pojedinačnih akata upravnih vlasti i tijela koja imaju javne ovlasti.

6. Člankom 11. stavkom 1. ZUP-a propisano je da protiv rješenja donesenog u prvom stupnju stranka ima pravo žalbe te da se samo zakonom može propisati da u pojedinačnim upravnim stvarima žalba nije dopuštena, i to ako je stranci na drugi način osigurana zaštita prava i zakonitosti.

Člankom 7. stavkom 2. Zakona o upravnim sporovima (»Narodne novine« broj 53/91., 9/92. i 77/92., u daljnjem tekstu: ZUS), propisano je da se upravni spor može pokrenuti i protiv prvostupanjskog upravnog akta protiv kojeg nema mjesta žalbi u upravnom postupku.

U konkretnom slučaju, osporenim člankom 64a. stavkom 1. ZID ZHNB-a, pravo na žalbu je isključeno ali osigurana je pravna zaštita tužbom Upravnom sudu Republike Hrvatske u upravnom sporu.

Stoga Ustavni sud ocjenjuje da stavak 1. članka 69. Zakona o Hrvatskoj narodnoj banci iz 2008. godine, kojim je zakonodavac uveo novo rješenje u odnosu na rješenje koje je bilo sadržano u stavku 1. osporenog članka 25. ZID ZHNB-a, na način da je izričito isključio pravo žalbe na rješenja koja se donose iz djelokruga Hrvatske narodne banke, ali je propisana mogućnost pokretanja upravnog spora, nije u nesuglasnosti s člancima 18. i 19. stavkom 2. Ustava.

7. Odredba stavka 2. članka 25. ZID ZHNB-a ostala je neizmijenjena u Zakonu o Hrvatskoj narodnoj banci iz 2008. godine (članak 69. stavak 2.). Tom odredbom isključena je primjena odredaba ZUP-a koje se odnose na poništavanje, ukidanje, izvanredno ukidanje i proglašavanje rješenja ništavim, po pravu nadzora.

Člankom 2. ZUP-a propisano je da se pojedina pitanja upravnog postupka za određeno upravno područje mogu urediti posebnim zakonom drukčije nego što su uređena ZUP-om ako je to nužno za postupanje u tom upravnom području. Člankom 3. ZUP-a propisana je supsidijarna primjena ZUP-a u upravnim oblastima za pitanja koja nisu uređena posebnim zakonom.

Zakonom o Hrvatskoj narodnoj banci uređen je položaj, poslovi, vlasnički status, ovlaštenja i ustroj Hrvatske narodne banke, te odnos Hrvatske narodne banke s Republikom Hrvatskom, bankama i međunarodnim institucijama i organizacijama. Prema odredbama članka 53. Ustava i članka 2. stavaka 1. i 2. Zakona o Hrvatskoj narodnoj banci, Hrvatska narodna banka je središnja banka Republike Hrvatske i u obavljanju svojih poslova je samostalna, neovisna i odgovorna Hrvatskom saboru.

Člankom 40. ZUS-a propisano je:

Zakonitost osporenog upravnog akta sud ispituje u granicama zahtjeva iz tužbe, ali pri tome nije vezan razlozima tužbe.

Na ništavost upravnog akta sud pazi po službenoj dužnosti.

Polazeći od mjerodavnih odredaba ZUP-a i ZUS-a razvidno je da stavkom 2. članka 69. ZID ZHNB-a nije isključena kontrola zakonitosti rješenja Hrvatske narodne banke. Ona je osigurana kroz institut tužbe koja se podnosi Upravnom sudu Republike Hrvatske, s time da Upravni sud na ništavost upravnog akta pazi po službenoj dužnosti.

8. Stoga Ustavni sud ocjenjuje da, to što je zakonodavac propisao da se na rješenja iz djelokruga Hrvatske narodne banke ne primjenjuju odredbe ZUP-a koje se odnose na poništavanje, ukidanje, izvanredno ukidanje i proglašavanje rješenja ništavim, po pravu nadzora, nije u nesuglasnosti s člancima 18. i 19. stavkom 2. Ustava. Pritom je Ustavni sud imao u vidu članak 18. stavak 2. Ustava, prema kojemu pravo na žalbu može biti iznimno isključeno u slučajevima određenima zakonom ako je osigurana druga pravna zaštita. U konkretnom slučaju, ocjena zakonitosti rješenja Hrvatske narodne banke osigurana je u postupku pred Upravnim sudom, a koji po službenoj dužnosti pazi na ništavost upravnog akta (članak 40. ZUS-a).

Slijedom navedenog, osporena odredba također nije u nesuglasnosti s ustavnim pravom jednakosti svih pred zakonom zajamčenim člankom 14. stavkom 2. Ustava i načelom razmjernosti propisanog člankom 16. stavkom 2. Ustava.

9. Slijedom navedenog, na temelju članka 43. Ustavnog zakona, riješeno je kao u izreci.

Odluka o objavi temelji se na članku 29. Ustavnog zakona.

Broj: U-I-4176/2006

Zagreb, 2. veljače 2010.

USTAVNI SUD REPUBLIKE HRVATSKE

Predsjednica
dr. sc. Jasna Omejec, v. r.

Rješenje, NN 25/2010-599